
ОБЩИНСКИ СЪВЕТ

БУРГАС

ДОКЛАДНА ЗАПИСКА

ОТ 

ВЕСНА БАЛТИНА – ЗА КМЕТ НА ОБЩИНА БУРГАС, СЪГЛАСНО ЗАПОВЕД №1936/14.07.2021Г.
ОТНОСНО: Кандидатстване на Община Бургас по процедура „Използване на геотермална енергия за отопление или за отопление и охлаждане в сгради държавна или общинска собственост“, финансирана по програма „Възобновяема енергия, енергийна ефективност и енергийна сигурност“ от Финансовия механизъм на Европейското икономическо пространство 2014-2021 г.
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Община Бургас подготвя проектно предложение „Внедряване на ВЕИ чрез изграждане на геотермална термопомпена инсталация и реконструкция на отоплителна инсталация в Детска ясла №3, гр. Бургас“, по процедура „Използване на геотермална енергия за отопление или за отопление и охлаждане в сгради държавна или общинска собственост“, финансирана по програма „Възобновяема енергия, енергийна ефективност и енергийна сигурност“ от Финансовия механизъм на Европейското икономическо пространство 2014-2021 г.
Основна цел на проекта е да подобри енергийната ефективност и комфорта на живот на сграда на Детска ясла №3 в Бургас чрез оползотворяване на местно достъпни възобновяеми енергийни източници.
Детска ясла №3 се намира в жилищен комплекс „Братя Миладинови” на ул. Сан Стефано №42. Капацитетът на яслата е за 190 деца и персонал от 43 души. Сградата е с локално топлоснабдяване. Отоплява се с чугунени радиатори с топлоносител гореща вода от котелно чрез комбиниран водогреен котел с гориво природен газ и дизел за отопление. Котелът е монтиран преди повече от 12 години и работи със сравнително ниска ефективност. Радиаторните вентили са обикновени, няма монтирани термостатични радиаторни вентили с термоглави.

Котелната инсталация е добре поддържана, но основният недостатък е морално остарялото енергоемко оборудване, което въпреки поддръжката е изразходвало ресурса си. В сградата няма изградена инсталация за студозахранване и климатизация, също така няма приложени системи за оползотворяване на възобновяеми енергийни източници. 
В процеса на подготовка на проектното предложение на сградата е извършено обследване за енергийна ефективност. Изведените мерки предвиждат внедряване на възобновяем енергиен източник чрез изграждане на геотермална термопомпена инсталация, посредством геотермални водоохлаждаеми агрегати. Същите ще се използват за отопление и охлаждане на сградата като използват постоянната температурата на земята като  източник на топлина/студ чрез определен брой затворени /сухи, не водочерпещи/ геотермални сондажи от +5 ºС до +23ºС с дълбочина от 70 m до 150 m. Оползвотворената от земята топлина/студ чрез тръбна мрежа и през геотермален колектор се разпределя/събира и се доставя до термопомпени агрегати. Характерно за този тип агрегати е, че имат висок коефициент на преобразуване /трансформация/, както в режим на работа в отопление, така и за охлаждане, тъй като не се влияят от външните атмосферни условия. Съществуващата отоплителна инсталация ще бъде основно реконструирана от „отворена” система в затворена с цел намаляване на топлинните загуби в разпределителната мрежа, съответно повишаване на ефективността на топлоснабдяването. Предвижда се изграждането на нова отоплителна система със стоманени тръби, за открит монтаж на прес фитинги. Подмяна на съществуващите чугунени отоплителния тела с нови стоманени, глидерни, комплектовани с термостатични вентили. За осигуряване на необходимия микроклимат през летния сезон в занималните и административните кабинети се предвиждат вентилаторни конвектори. Те ще имат възможност за работа, както в режим на отопление /при необходимост при по ниски външни температури/ така и за охлаждане и ще осигуряват по-прецизно контролиране на желаната температура в кондиционирания обем.

Допълнително се предвижда и внедряване на система за мониторинг за потреблението на енергия, която  включва доставка и монтаж на ултразвуков топломер, отчитащ генерираната топлинна и студова енергия от термопомпените агрегати, както и контролен електромер, и система за контрол и мониторинг на основните технически параметри на инсталацията.

Реализирането на проекта ще допринесе за увеличаване дела на енергията от ВИ в брутното крайно потребление на енергия, постигане на декарбонизация на общинския сграден фонд и ще облагодетелства пряко децата и персонала на Детска ясла №3, гр. Бургас, като ще подобри комфорта на обитаване на сградата.

По процедурата се допускат партньори за участие в проекта като при сключване на споразумение за партньорство с представител от държава донор (Кралство Норвегия, Исландия и Княжество Лихтенщайн) при оценката на проектното предложение, се присъждат допълнителни точки.
В тази връзка за участие в проектното предложение Община Бургас има потвърждение от Норск Енерджи - Кралство Норвегия, които са дългогодишен партньор на общината при изпълнение и на други проекти в областта на енергийната ефективност. Компанията е водеща в областта на енергетиката, околната среда и безопасността, специализирана в системи за топлинна енергия и един от водещите норвежки експертни центрове за геотермални енергийни системи. Предоставянето на експертна помощ от страна на Норск Енерджи като партньор би увеличило шансовете за успех на проектното предложение. При изпълнение на предвидените дейности се предвижда представяне на опита и добри практики от Партньора по проекта в сферата на устойчиво енергоснабдяване и използване на геотермална енергия.
Планирани дейности по проекта:

Дейности на Община Бургас:

· Организация и управление на проекта;

· Изграждане на геотермална термопомпена инсталация и реконструкция на отоплителна инсталация в Детска ясла № 3, Бургас;

· Строителен надзор;

· Авторски надзор;

· Информация и публичност;

· Независим финансов одит.

Дейности на Норск Енерджи:

· Обмен на опит в България в областта на устойчивите енергийни доставки и използването на геотермална енергия;
· Изготвяне на доклад за оценка на новоизградените инсталации;
· Учебно посещение.
Съгласно изискванията за кандидатстване по схемата максималният размер на индивидуалната безвъзмездна финансова помощ за проекта е 400 000 евро (782 332 лева), като за изпълнение на дейностите по проекта не е необходимо съфинансиране от Община Бургас и партньора.
Предвид гореизложеното, на основание чл. 21, ал. 1, т. 8 от Закона за местното самоуправление и местната администрация предлагам Общински съвет Бургас да вземе следните
РЕШЕНИЯ:

1. Общински съвет – Бургас дава съгласие Община Бургас да кандидатства по процедура „Използване на геотермална енергия за отопление или за отопление и охлаждане в сгради държавна или общинска собственост“, финансирана по програма „Възобновяема енергия, енергийна ефективност и енергийна сигурност“ от Финансовия механизъм на Европейското икономическо пространство 2014-2021 г. с проект „Внедряване на ВЕИ чрез изграждане на геотермална термопомпена инсталация и реконструкция на отоплителна инсталация в Детска ясла №3, гр. Бургас“;

2. Общински съвет – Бургас дава съгласие за  сътрудничество между Община Бургас и Норск Енерджи – компания от Кралство Норвегия, специализирана в системи за топлинна енергия и водещ норвежки експертен център за геотермални енергийни системи  за кандидатстване по процедура: „Използване на геотермална енергия за отопление или за отопление и охлаждане в сгради държавна или общинска собственост“, финансирана по програма „Възобновяема енергия, енергийна ефективност и енергийна сигурност“ от Финансовия механизъм на Европейското икономическо пространство 2014-2021 г. за изпълнение на  проект „Внедряване на ВЕИ чрез изграждане на геотермална термопомпена инсталация и реконструкция на отоплителна инсталация в Детска ясла №3, гр. Бургас“;
3. Упълномощава Кмета на Община Бургас да подпише Споразумение за партньорство на български и английски език с Норск Енерджи – Приложение О от Насоките за кандидатстване по процедурата.
Приложения: 
· Споразумение за партньорство по Финансовия механизъм на Европейското икономическо пространство 2014-2021 г. на български език;
· Споразумение за партньорство по Финансовия механизъм на Европейското икономическо пространство 2014-2021 г. на английски език.
С уважение, 
ВЕСНА БАЛТИНА
ЗА КМЕТ НА ОБЩИНА БУРГАС
Съгл. Заповед №1936/14.07.2021г.

